FI Euroopan unionin virallinen lehti CE 88/637

(2004/C 88 E/0654)

KIRJALLINEN KYSYMYS E-3220/03

esittäjä(t): Christopher Heaton-Harris (PPE-DE) komissiolle

(31. lokakuuta 2003)

Aihe: Varainhoitoasetukset ja laajentumisasioiden pääosasto

Komission uusien varainhoitoasetusten mukaan maksut on suoritettava 45 päivän kuluessa ”oikeutetun maksuvaatimuksen kirjaamisesta”.

Voiko komissio ilmoittaa yksityiskohtaisesti, milloin laajentumisasioiden pääosasto ei ole täyttänyt tätä vaatimusta? Onko tässä pääosastossa tehty tilintarkastuksia uusien varainhoitoasetusten tultua voimaan 1. tammikuuta 2003? Jos on, voiko komissio antaa tietoja maksujen suorittamisaikaa koskevista raporteista? Millä menettelyillä laajentumisasioiden pääosasto varmistaa maksujen suorittamisen 45 päivän määräajan kuluessa?

Günter Verheugenin komission puolesta antama vastaus

(18. joulukuuta 2003)

Arvoisan parlamentin jäsenen esittämä kysymys käsittelee uuden varainhoitoasetuksen soveltamista niiden säännösten osalta, jotka koskevat maksujen määräaikoja ja komission eri yksiköissä tehtäviä tilintarkastuksia. Arvoisa jäsen on varmaankin tietoinen siitä, että maksujen määräaikaa koskevia sääntöjä sovelletaan vain niihin oikeudellisiin sitoumuksiin, jotka komissio on allekirjoittanut 1. tammikuuta 2003 jälkeen. Siihen asti sovelletussa vanhassa varainhoitoasetuksessa ei ollut maksuaikoja koskevia erityissäännöksiä.

Nykyisin maksuaikoja koskevat säännöt sisältyvät varainhoitoasetuksen (1) soveltamissääntöjen 106 artiklaan. Yleisenä sääntönä on, että maksu suoritetaan 45 päivän kuluessa siitä päivästä, jona asianmukainen maksuvaatimus kirjataan, tai 30 päivän kuluessa, jos kyse on palvelu- ja tavarahankintoihin liittyvistä maksuista.

Kyseisen 106 artiklan 3 kohdassa annetaan hankinta- tai avustussopimuksen mukaisia maksuja koskevia sääntöjä, joiden mukaan komissio voi suorittaa maksun vasta sitten, kun se on ensin hyväksynyt asiaankuuluvan kertomuksen. Tällaisessa tapauksessa maksujen määräajat alkavat kulua vasta kertomuksen hyväksymisen jälkeen. Erityisen monimutkaisia teknisiä palveluja koskevissa sopimuksissa kertomusten hyväksymisaika voi olla jopa 60 päivää.

Soveltamissääntöjen 106 artiklan 4 kohdan mukaan päätös maksuajan keskeyttämisestä voidaan tehdä, jos maksuvaatimusten perusteeksi ei ole esitetty asianmukaisia tositteita tai jos komissiolla on epäilyksiä maksuvaatimukseen sisältyvien menojen tukikelpoisuudesta. Tällaisissa tapauksissa maksuaika jatkuu vasta siitä päivästä, jona oikein laadittu maksuvaatimus kirjataan. Komission mielestä tämä säännös on olennaisen tärkeä, jotta voidaan välttää tukeen oikeuttamattomien menojen maksaminen ja taata moitteeton varainhoito.

Komission laajentumisasioiden pääosasto pyrkii rajalliset henkilöresurssinsa huomioon ottaen kaikin keinoin suorittamaan maksut mahdollisimman pian ja uuden varainhoitoasetuksen velvoitteiden mukaisesti. Virkamiehille on annettu kaikilla tasoilla selkeät ohjeet, joissa korostetaan, miten tärkeää on suorittaa maksut nopeasti ja joka tapauksessa varainhoitoasetuksessa säädettyjen määräaikojen kuluessa. Hallintotyössä keskitytään tähän kysymykseen, ja lisäksi on käynnistetty tehostettu seurantamenettely, jonka avulla voidaan varmistaa, että maksut suoritetaan mahdollisimman nopeasti ja moitteetonta varainhoitoa vaarantamatta. Laajentumisasioiden pääosaston suorittamien maksujen määräaikoja koskevat tiedot lähetetään suoraan arvoisalle jäsenelle.

(1) Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä, EYVL L 357, 31.12.2002.